《天马歌》
明代·李义壮

先皇法古轻时巡，属车九九磨重轮。长驱八骏日不息，坐令四海无纤尘。

先皇去后几千载，内厩名驹果安在。人间牢落仅见此，雾鬣霜蹄如有待。

平原苜蓿黄埃深，胡笳一曲胡儿心。明月照南不照北，北风猎猎天河阴。

忆昔饮尔长城窟，图画相逢犹仿佛。孙阳老矣王良哀，市上何人收骏骨。

尔来千里将何之，驽骖羸服同驱驰。顿令终夜伏枥志，时时梦绕天山飞。

四十馀年汗行血，零乱霜花冷如铁。四家将士锦联镳，空言踏破祁连雪。

流沙寂寞青海云，钟鼓城头日易曛。都人共指镇国府，至今犹自思将军。

塞徼春回尘不动，元戎一出丘山重。房星耿耿十二閒，圉师不数王毛仲。

作者简介：明广州府南海人，字稚大。嘉靖二年进士。授仁和知县，嘉靖二十六年官至右佥都御史巡抚贵州，被劾罢。有《三洲稿》。